О Б Р А З Л О Ж Е Њ Е

Надзорни одбор Јавног предузећа за стамбене услуге „Нишстан“ Ниш је на седници одржаној 06.10.2014.године донео Одлуку о расподели добити за 2013. годину, број 01-5676/1-2 од 06.10.2014. године и исту доставио оснивачу ради добијања сагласности.

Одлука о расподели добити за 2013. годину, број 01-5676/1-2 од 06.10.2014. године израђена је и достављена оснивачу у складу са чланом 18. и 49. Закона о јавним предузећима ("Службени гласник РС", број 119/2012 и 116/2013-аутентично тумачење) и чланом 13. и 31. Одлуке о оснивању Јавног предузећа за стамбене услуге „Нишстан“ Ниш („Службени лист Града Ниша“ број 51/2013 – пречишћен текст).

Јавно предузећe за стамбене услуге „Нишстан“ Ниш у пословној 2013.години пословао са оствареним укупним приходом од 206.900.717,00 динара и расходима од 206.378.267,00 динара тако да је остварена добит у износу од 522.450,00 динара.

Јавно предузећe за стамбене услуге „Нишстан“ Ниш је до 2013. године пословао са оствареним губитком, и то према Пореском билансу на дан 31.12.2012.године губитак за период од 2005-2012. године износио је 189.837.297,00 динара .

Начин расподеле остварене добити у Јавном предузећу регулисано је чланом 49. Закона о јавним предузећима ("Службени гласник РС", број 119/2012 и 116/2013-аутентично тумачење), као и чланом 31. Одлуке о оснивању Јавног предузећа за стамбене услуге „Нишстан“ Ниш („Службени лист Града Ниша“ број 51/2013 – пречишћен текст), тако да се део средстава по основу добити усмерава оснивачу и уплaћује на рачун прописан за уплату јавних прихода , односно за повећање основног капитала, резерве или за друге намене, у складу са законом , актима оснивача и одлуком .

Распоређивања добити регулисано је чланом 270. Закона о привредним друштвима ("Службени гласник РС", број 36/2011 и 99/2011), и то према следећем редоследу:

1. За покриће губитка из ранијих година;

2. За резерве, ако су оне предвиђене посебним законом (законске резерве);

Ако након распоређивања добити за покриће губитка и издвајања за законске резерве преостане део добити, исти се дели за друге намене у складу са одлуком надлежног органа.

Како је, на основу Извештајa о пословању са финасијским извештајем Јавног предузећа за стамбене услуге „Нишстан“ Ниш за 2013. годину утврђено да је непокривени губитак предузећа већи од остварене добити, Надзорни одбор је донео одлуку да се остваренa добити за 2013. годину у целом износу усмери на покриће дела губитка из предходних година.

Имајући у виду да Одлука о расподели добити за 2013. годину, број 01-5676/1-2 од 06.10.2014. године коју је донео Надзорни одбор Јавног предузећа за стамбене услуге „Нишстан“ Ниш, садржи све неопходне елементе, Управа за имовину и инспекцијске послове предлаже доношење решења као у диспозитиву.

**УПРАВА ЗА ИМОВИНУ И**

**ИНСПЕКЦИЈСКЕ ПОСЛОВЕ**

**НАЧЕЛНИК**

**Љубиша Јанић, дипл. правник**